Salima - Ninsala

Tuuli Yaɣili 
Kunduŋ daa kahi o ŋman'gura yina n-kuni mɔɣuni ka bɛ bɔhi din muɣisi, o daa labisimi; 
"Ninsal' m-pa ma sɔɣu ka n zɔri kuni mɔɣuni. Amaa n che ninsala n-jɛli ninsala. O tuma ni kari o naba. Man' yihimi m-pani ka di yu'biɛɣu, sal' be n-gari ma." Juɣu gba daa du tia kpaakpaanyɔm ni n-ti nyɛri gala ka bɛ bɔhi din tahi li,
dama sal' yiri o bo ballee o gala. O daa labsimi ni;
"Sal' gbuni bi meeri nu'yini. Di ti bahi yɛda ni sala."
Ninsala! Di che biɛla ka ninsal' di yɛli ni ti yiɣisim' ka o kpabi o duniya.
Naawuni kuli maliya ka o bi nam ninsal' ni kpunkpama. Ti bim naan ku mali tooi piɛbi.
Bunŋ tiɛhigu zuɣu ka Naawuni mɔŋ o yila.

 Yaɣili din pahiri ayi 
To kuli yulima;

Zuɣu pinibu dali m-bala, ka bɛ laɣim n-ʒini suhi,
ni Naawuni baaimi ka tibigi biliɛɣu maa.
Naawuni deei bɛ suhigu, ka bɛ lahi yɛli ni ya? 
Ninsal' pukparim ni tiɛhi biɛri zuɣu, lala bi' maa n-gurim chani zuŋɔ ka dazuli maa.
To ŋun mi gba yɛli ni so di kum, so di fabili maa, 
ŋun' ka bɛ dihi n-fi tingbani ni maa.
Bin'namda bo nim' m-bala je nirilim. Yi bini ŋɔ maa yaɣi doro.
To yi lɛbi paansi n-tabi chɛhi yi maŋ puya, yi bi nya yini buɣi ŋmana n-doli yi bihi taba?
A yi yɛli poli, nyin looi lana.
So gba m-bala. Bɛ kariti la yi zaa, ka nyin' kpahi yaɣi di zuɣu n-kpurisiri a kpee maa naba ni, 
ni o lu ka bɛ gbaaigio, ka di pahi a dini? To bɛ gbaaigi o, a gba bi tooi zo n tiligi. Zambalan' yoli.
A yi kuli yɛli ni a che, di ti kɔŋdi la tim.
N kpiɛna ni n fabila. A bi sɔŋ ma, ka lahi zaŋ ma yina m-bo luŋ nyaɣi, n mooni ginda.
To man' bi gbubi a taali, dama a dihi mi tabili ni nyin' yaɣi vi dibu. A mi bukaata ku gbaai so.
A gba tɔɣisim Naawuni zuɣu, a ni yɛli ni so di gbihi maa, o taali ni nyini? 
A saɣim bee a ʒɛri? O nyurila a gala?
To Naawuni ni gahim ti a mini o. Di yi nyɛla a kuli gari o la yaa, a kpiɛŋlan' kpee ni yi a zuɣu.
To yulimi Badirikoro ŋɔ gba. Nyini n buɣi wɔbigu ʒiya, ka a mini so lahi mali taba paanga zuɣu. A yaa zuɣu, bɛ deeiya n pahi a. Nyɔhi bi che o yiŋ tuɣibu, ka a ninchɔɣintali yi polo.

 Yaɣili din pahiri ata 
N doo! Amaa pa n yɛligu ŋɔ zuɣu ka a nɔri n napɔŋ ŋɔ? 
N yi yɛli ka kani, ka yi yɛli ni din' n kuma, ŋun mi bi yɛli ka kpi la, bo n ku o?
Daŋ tooni maa zuɣu, ŋuni n di pun yɛn kpalim dunia?
Lɔŋ nin'mira kutooi mɔŋ ma biɛŋ ni kom nyubu.
N yiŋ' mali paɣakpiɛm zuɣu mi ku mɔŋ ma sɔɣu pabu.
N ni yɛli ŋɔ ka a bɔra, nyin baaimi n ŋmani. Di nyaŋ ya!
Di piɛbi ʒɛri ka ti zaa paai di, di duŋ yi ya polo na?

 Kpaliŋkpaa yaɣili 
ŋɔ maa, buŋ tiba n-na bala. O maŋ-maŋa be nyaaŋa. Che ka n birigi yɔɣuni ka labina n-ti tiɣisi buɣum n-niŋ.
Lahabali din lee biɛni yaa, bra ni simkaha ʒɛri ka m paɣa sa duɣi ma, ka n di ka n gbuni yiligi.
Dinzuɣu n kpamdi ya la jaande, di doliya na n-ti luhi ma kukɔlli ka yɛli ni binsaa n kuma.
Aayi! ŋɔ ŋuna, chɛliya ma nyamm ka n kum n naalɔŋ kumsi.
M baŋ NINSALA ka di yuui.

 Kundivihira 

Pubu:Lahabaya zaa 
Pubu:Salima